open-index/open-wikipedia-markdown huggingface dataset:
Caccia ai violenti

***Caccia ai violenti*** (títol orichinal en italiano, en aragonés ***Caza a los violentos***, estrenada en Aragón con o títol en castellano de ***El rey de África***, en aragonés ***O rei d'Africa***) ye una cinta de l'anyo 1968 de cine d'acción y aventuras coproducida por o cine italiano, lo cine espanyoly lo cine estausunidense, dirichida por Nino Scolaro seguntes un guión adaptau por Jack DeWitt, Sandy Howard, Mario Siciliano y Eduardo Manzanos Brochero (basau en una historia de Eduardo Manzanos Brochero), con una banda sonora orichinal de Gianni Marchetti, una dirección de fotografía de Julio Ortas y Sven Persson, una producción cinematografica de Sandy Howard y Mario Siciliano ta las productoras *[[Metheus Film]]*, *[[Copercines, Cooperativa Cinematográfica]]*, *[[Harris Associates]]* y *[[National Telefilm Associates]]*, y con un elenco d'actors d'o cual en fan parte, entre d'atros, Ty Hardin, Pier Angeli, Rossano Brazzi, George Sanders, Helga Liné, Dale Cummings, Jorge Rigaud, Aldo Bufi Landi, Pamela Tudor, Charles Fawcett, Mario Donatone, Julio Peña, Miguel del Castillo y Antonio Mayans.

En bel puesto d'a chungla africana, un grupo de presos marcha enta la garchola conduciu por una escolta, pero atacan a la escolta y la matan, liberando a los presos. Lo *[[tenient]] Rey* decide perseguir-los, trobando-se con muitismos problemas en o suyo camín: a mesma chungla tropical, animals salvaches, los indichenas, y los mesmos bandius que persigue. Os bandius marchan con a muller d'un propietario d'una mina, a la cual han enganyau fendo-le creyer que son amigos d'o suyo mariu, y *Rey* los contina perseguindo, encara que una muller que li ha subministrau informacions ye asasinada.

A cinta s'ambienta en os anyos 1900 en Africa, y las suyas escenas se filmoron en Almería en Andalucía (Espanya) y en Sudafrica.

## Elenco

## Se veiga tamién
* Cine en 1968.
* Cintas de 1968.

## Referencias
Five Guns West

***Five Guns West*** (títol orichinal en anglés, en aragonés ***Cinco pistolas en l'ueste***, estrenada en Aragón con o títol en castellano de ***Cinco pistolas***) ye una cinta de cine estausunidense de cine de western de l'anyo 1955 dirichida por Roger Corman seguntes un guión orichinal de R. Wright Campbell, con una dirección de fotografía de Floyd Crosby, una banda sonora orichinal de Buddy Bregman y una producción cinematografica de Roger Corman ta la productora cinematografica *[[Palo Alto Productions]]*. L'elenco d'a cinta se composa, entre d'atros actors, por John Lund, Dorothy Malone, Touch Connors, Bob Campbell, Jonathan Haze, Paul Birch, James Stone, Jack Ingram, Larry Thor y James B. Sikking.

En os zaguers momentos d'a Guerra Civil d'os Estaus Unius, os Estaus Confederaus d'America se troban con una necesidat imperiosa de soldaus, asinas que recurren a presos por delictos graus ta poder cumplir una misión periglosa en a retraguarda d'as tropas federals. Se tracta de cinco condenaus a muerte y la suya misión ye d'interceptar a un antigo espía confederau que ha traicionau la causa quedando-se con os 30.000 dólars en monedas d'oro que se li heban confiau ta pagar a confidents. Se sabe que viachará en una dilichencia de camín enta California, asinas que los cinco sudistas, vestius de civil, marchan enta un lugar a on saben que pasará ixa dilichencia. Tanimientres, ya de camín prencipia a haber-ie movimientos de cadagún d'éls ta apropiar-se d'os diners. Cuan plegan en o suyo destín, troban que se tracta d'un lugarón cuasi que albandonau, a on nomás i viven que una mesacha y lo suyo tío, alcolizau. Bien luego los sudistas prencipian estar conscients de que fa muito tiempo que denguno d'éls ha estau con una muller, y a la vegada la mesacha finalment conoix l'obchectivo d'ixos hombres y concibe lo plan de fuyir-ne ta avisar a la dilichencia. Pero un d'ixos cinco hombres tampoco no ye lo que diz estar.

A cinta s'ambienta en l'anyo 1865 en Kansas mientres a Guerra Civil d'os Estaus Unius y las suyas escenas se filmoron en o rancho Iverson y lo rancho Jack Ingram en Los Angeles y en o Parque Nacional d'a Val d'a Muerte en California.

## Elenco

## Se veiga tamién
* Cine en 1955.
* Cintas de 1955.

## Referencias
Muñotello

**Muñotello** ye un municipio espanyol d'a comunidat autonoma de Castiella y Leyón que se troba en a provincia d'Ávila. A suya población ye de 56 habitants (2022) en una superficie de 19,94&nbsp;km² con una densidat de población de 3 hab/km².

## Referencias
Chera, chera!

***Chera, chera!*** ye o segundo disco publicau por o grupo de rock en aragonés *[[Mallacán]]*.

## Cancions d'o disco
O disco ye formau por 12 cancions en aragonés, una en castellano y una en catalán
# "Que no s'amorte a flama"
# "Baila mesache, baila mesacha"
# "Para cuenta con o can"
# "O mirallo crebau"
# "Bozes, prexins, angunia"
# "A sargantana Y os güellos torbos"
# "A 6000 reboluzions"
# "Tristura"
# "Morisquetas azetas"
# "Le prix"
# "Wellcome to hell"
# "Foc"
# "Hay una cruz en el saso"
# "Resiste, Resiste"
A unica canción en castellano, "Hay una cruz en el saso'', ye una versión d'a canción d'o grupo aragonés Más Birras.

## Vinclos externos
*  En Spotify.
Luen d'o paradiso

***Luen d'o paradiso*** ye o primer disco publicau por o grupo de rock en aragonés *[[Mallacán]]*.

## Cancions d'o disco
O disco ye formau por 12 cancions en aragonés. 
# "Astí y agora"
# "Mullers d'o mundo"
# "Os güellos d'a medrana"
# "Palestina resiste"
# "En o preto d'a baralla"
# "Romanze-rap"
# "Faxistas, razistas..."
# "Chernobyl reggae"
# "Cal luitar por o futuro d'a nuestra fabla"
# "Creyatibida"
# "Muxon de fierro"
# "Gora herria (Entalto lo pueblo)"
A zaguera canción ye una versión d'a canción de Negu Gorriak "Gora herria" y incluye versos cantaus en basco.

## Vinclos externos
*  En Spotify.
Discografía

**Discografía** ye o estudio y o listau d'os detalles relativos a la reproducción y gravación de sonius, a sobén realizau por artistas especificos u adintro de determinaus cheneros musicals. A información exacta incluye cuantas analisis dependendo d'o tipo y l'alcance d'a discografía, pero una dentrada discografica d'una gravación especifica, gosa incluyir detalles como os nombres d'os artistas implicaus u convidaus, o tiempo, o puesto d'a gravación, o títol d'a obra realizada, as calendatas de lanzamiento, tabla de posicions y as cifras de vendas. 

O termin «discografía» se popularizó en os anyos 1930 por os coleccionistas de discos de jazz. Os aficionaus a o jazz, facioron una investigación y publicoron discografías sobre os discos, cuan se rechistroron y os musicos que interveniban en as gravacions, datos que as companyías discograficas no gosaban incluyir con os rechistros en ixe momento como hue lo día que ya lo fan. Dos d'as primeras discografías de jazz estioron *Rhythm on Record* de Hilton Schleman y *Hot Discography* de Charles Delaunay.

## Bels libros de discografías
* Andrews, Frank - Columbia 10" records, 1904-30. London : City of London Phonograph and Gramophone Society, 1985 
* Arnold, Claude Graveley - The Orchestra on Record, 1896-1926: An Encyclopedia of Orchestral Recordings Made by the Acoustical Process, Greenwood Press 1997 
* Brooks, Tim - Little Wonder Records, The New Amberola Phonograph Company 1999 
* Connor, D. Russell and Hicks, Warren W. - BG On The Record; A bio-discography of Benny Goodman, Arlington House 1969 
* 
* Dethlefson, Ronald - Edison Blue Amberol Recordings 1912-1914, (2nd Edition) Stationery X-Press 1997 
* Dixon, Robert M.W., John Godrich and Howard W. Rye: Blues & Gospel Records 1890-1943, 4th ed., Clarendon Press 1997 
* Fagan, Ted and Moran, William - The Encyclopedic Discography of Victor Records vol. 1, Greenwood Press 1983 
* Fagan, Ted and Moran, William - The Encyclopedic Discography of Victor Records vol. 2, Greenwood Press 1986 
* Ruppli, Michel - Atlantic Records, Greenwood Press 1979 
* Ruppli, Michel - The Savoy Labels, Greenwood Press 1980 
* Rust, Brian - The American Dance Band Discography, Arlington House 1975 
* 

## Se veiga tamién

* Allmusic
* Discogs
* freedb
* MusicBrainz
* Rate Your Music
* ISO/IEC 14496
* ISO 10957
* ISO 15706
* ISO 15707
* ISO 3901
* Ingeniería de sonido
* Editor de sonido


## Referencias
 

## Vinclos externos
*  "Magnificent Obsession: The Discographers" artíclo de Jerry Atkins
*  A Discografía enciclopedica de Víctor Recordings - una continación d'os dos volúmens que figuran en a bibliografía
*  The Music Discographies en bjbear71.com -
Ten Tall Men

***Ten Tall Men*** (títol orichinal en anglés, en aragonés ***Diez hombres alteros***, estrenada en Aragón con o títol en castellano de ***Diez valientes***, en aragonés ***Diez valients***) ya una cinta de cine estausunidense de l'anyo 1951 de cine d'aventuras dirichida por Willis Goldbeck seguntes un guión adaptau por Roland Kibbee y Frank Davis (basau en una historia de James Warner Bellah y Willis Goldbeck), con una dirección de fotografía de William E. Snyder, una banda sonora orichinal de David Buttolph y una producción cinematografica de Harold Hecht ta las productoras *[[Norma Productions]]* y *[[Hallburt Productions]]*. Fan parte de l'elenco d'a cinta, en os suyos papels principals, os actors Burt Lancaster, Jody Lawrance, Gilbert Roland, Kieron Moore, George Tobias, John Dehner, Nick Dennis, Mike Mazurki, Gerald Mohr, Ian MacDonald, Mari Blanchard, Donald Randolph, Robert Clary, Henry Rowland, Michael Pate, Stephen Bekassy, Raymond Greenleaf y Paul Marion.

Mientres os anyos 1920, en plena Guerra d'o Rif, *Mike Kincaid* ye un sarchento d'a Lechión Forana Francesa destinau en a ciudat de Tarfa. Los suyos superiors l'han ninviau, chunto con dos cabos, ta que capture bel presonero ta interrogar-lo, y consigue capturar a uno con una trampa. Tanimientres, cuan torna en o cuartel o tenient que ye agora manando la guarnición lo tracta mal y amás golpía a una muller francesa que ha preferiu estar con *Kincaid* que con o tenient. Como reacción, *Kincaid* golpía a lo tenient y l'engarcholan. Cuan adintro d'a garchola recibe birolla d'os suyos amigos y la comparte con o bereber que heba caturau, ista li conta que los berebers son amán de fer un ataque en a guarnición en proveitando la suya debilidat momentania. Encara que li ha dito ta que se fugue y salve a suya vida, *Kincaid* li conta tot ixo a lo tenient y li proposa un plan ta evitar l'ataque dica que tornen as tropas que han marchau temporalment d'a guarnición. Con os suyos dos cabos y con siet presoneros amnistiaus a cambio de partecipar, *Kincaid* marcha a atacar a los rifenyos. Bien luego descubren que dos tribus que dica l'inte yeran enemigas son amán d'aliar-se por meyo d'a voda d'a filla d'o chefe d'una d'ellas, *Mahla*, con o chefe de l'atra, y *Kincaid* la secuestra ta postergar l'ataque mientres que los rifenyos lo persiguen a él y a la suya presonera.

A cinta s'ambienta en Marruecos en os anyos 1920 mientres a Guerra d'o Rif, y las suyas escenas se filmoron en Los Angeles (incluyiu o rancho Iverson), Indio  y Palm Springs en California y en Yuma en Arizona.

## Elenco

## Se veiga tamién
* Cine en 1951.
* Cintas de 1951.

## Referencias
The Corruptor

***The Corruptor*** (títol orichinal en anglés, en aragonés ***O corruptor***, estrenada en Aragón con o suyo títol traduciu enta lo castellano como ***El corruptor***) ye una cinta de l'anyo 1999 de cine estausunidense de cine d'intriga policiaca d'acción dirichida por James Foley seguntes un guión orichinal de Robert Pucci, con una banda sonora orichinal de Carter Burwell y Junior Cyrus Baron, una dirección de fotografía de Juan Ruiz Anchía y una producción cinematografica de Dan Halsted ta la productora cinematografica *[[Illusion Entertainment Group]]*. Conta con un elenco d'o cual en fan parte, entre d'atros, os actors Chow Yun-fat, Mark Wahlberg, Byron Mann, Jon Kit Lee, Kim Chan, Ric Young, Paul Ben-Victor, Bill MacDonald, Elizabeth Lindsey, Andrew Pang, Brian Cox, Tovah Feldshuh y Beau Starr.

*Nick Chen* ye un tenient d'a Policía d'a ciudat de Nueva York, que ye lo chefe d'a unidat policial d'a ciudat adedicada a la vichilancia d'as lobadas d'orichen asiatico. En o *[[Chinatown (Manhattan)|Chinatown]]* d'a ciudat ha esclatau una guerra de bandas entre los *Tung Fung* y los *Dragons de Fukien*. Pero a la vegada, *Chen* ye informant d'os *Tung* a traviés d'o suyo chefe *tío Benny Wong* y de *Henry Lee*, lo suyo lugartenient. *Danny Wallace* ye aparentment un policía novenzano destinau a la unidat de *Chen*, pero en realidat se tracta d'un achent d'a unidat d'afers internos a qui han ninviau ta que investigue a *Chen*, de qui bi han sospeitas de corrupción. Mientres una intervención, *Chen* salva la vida de *Danny*, y iste prencipia a tener un mayor contacto con o primero, y *Henry Lee* lo presenta a *tío Benny* ta ufrir-li que tamién *Danny* colabore con os *Tung*. *Chen* sospeita que tamién *Danny* colabora con os *Tung*, pero garra d'os dos no sabe que en realidat *Henry* ha pactau una alianza con os *Dragons de Fukien* en contra de *tío Benny*, a qui finalment matan. A la vegada, lo *[[Federal Bureau of Investigation]]* ha descubierto la pertenencia de *Danny* a afers internos y l'amenaza de fer-lo publico si no colabora con éls contrta *Chen*. Tanimientres, *Henry Lee* ha conoixiu a verdadera identidat de *Danny* y li comunica a *Chen*, dando-le tamién instruccions ta que lo mate.

*The Corruptor* s'ambienta en o moment actual d'a cinta (1999) en a ciudat de Nueva York y las suyas escenas se filmoron en ixa mesma ciudat y en Toronto (Ontario, Canadá).

D'atra man, ye una cinta que ha recibiu bella nominación a bel premio, pero que no fa parte d'os premios cinematograficos mas conoixius u destacaus.

## Elenco

## Se veiga tamién
* Cine en 1999.
* Cintas de 1999.

## Referencias
Nueit d'almetas (canción)

:*No entivocar-se con a canción [[Nit d'almetas (canción)|Nit d'almetas]] d'o grupo Au d'astí!*

**"Nueit d'almetas"** ye una canción de La Ronda de Boltaña incluyida en o suyo septimo disco, titulau *[[La estación de las violetas]]*.

## Composición
Ye a primera canción cantada en aragonés d'iste disco, interpretada por Francho Sarrablo. A tematica d'a canción ye a nueit d'almetas, tradición aragonesa que se celebra o 31 d'octubre.

## Referencias

## Vinclos externos
*  Letras de Nueit d'almetas
Keir Starmer

Sir **Keir Rodney Starmer**, naixiu o 2 de setiembre de 1962 de Londres (Reino Uniu), ye un politico y avogau britanico, que dende o 5 de chulio de 2024 ye lo primer ministro d'o Reino Uniu, dimpués d'a victoria d'o suyo partiu, lo *[[Labor Party (Reino Uniu)|Labour Party]]*, en as eleccions chenerals d'o Reino Uniu de 2024. Yera lo líder d'a oposición dende lo 4 d'abril de 2020, cuan succedió a Jeremy Corbyn como líder d'o *[[Labour Party (Reino Uniu)|Labour Party]]*.

## Referencias

## Vinclos externos
* 
*  Sitio web oficial de Keir Starmer
*  Sitio web oficial en o ''Labour Party''.
The Naked and the Dead (cinta)

:*Iste articlo ye sobre una cinta estausunidense de cine belico de 1958; ta atros usos, se veiga *'The Naked and the Dead***.

***The Naked and the Dead*** (títol orichinal en [[Idioma anglés|anglés]], en [[Idioma aragonés|aragonés]] ***Os despullaus y los muertos***, estrenada en [[Aragón]] con o suyo títol traduciu enta lo [[Idioma castellano|castellano]] como ***Los desnudos y loe muertos**') ye una cinta de cine de drama belico de cine estausunidense estrenada l'anyo 1958, dirichida por Raoul Walsh seguntes un guión orichinal de Denis Sanders y Terry Sanders (basau en *[[The Naked and the Dead (novela)|The Naked and the Dead]]*, una novela publicada por Norman Mailer l'anyo 1948), con una banda sonora orichinal de Bernard Herrmann, una dirección de fotografía de Joseph LaShelle y una producción cinematografica de Paul Gregory ta la productora cinematografica *[[RKO Radio Pictures]]*. Conta con un elenco d'actors d'o cual en fan parte, entre d'atros actors, Aldo Ray, Cliff Robertson, Raymond Massey, Lili St. Cyr, Barbara Nichols, William Campbell, Richard Jaeckel, James Best, Joey Bishop, Jerry Paris, Robert Gist, L.Q. Jones, Max Showalter y John Beradino.

O *[[cheneral]] Cummings* ha demanau como aduyant a lo *[[tenient]] Hearn*, que ye fillo d'un d'os suyos amigos, y lo tracta como si estase lo suyo propio fillo mientres a Segunda Guerra Mundial en o teatro d'operacions d'o Pacifico. Tanimientres, cuan o tenient expresa lo suyo desagrau por a opinión d'o cheneral de que "cal fer cera a los subordinaus ta que prevaleixca la disciplina", ye transferiu ta manar un pelotón de reconoiximiento en una misión muit periglosa. Dica l'inte ixe pelotón l'heba manau lo *[[sarchento]] Croft*, un militar profesional con fama de cruel, que bien luego manifiesta un caracter bien contrario a lo d'o tenient. Cuan topan con una fuerte resistencia de l'Exercito Imperial Chaponés, lo tenient decide tornar a la base, pero lo sarchento embudia fendo-le creyer que los chaponeses han marchau, y lo tenient resulta feriu amás de bels soldaus que mueren. Bels soldaus tornan con o tenient feriu levando-lo en una camilla, pero lo sarchento contina con os atros ta cumplir a misión.

A cinta s'ambienta en bella isla d'Oceanía en l'oceano Pacifico en os anyos 1940 mientres a Segunda Guerra Mundial, y las suyas escenas se filmoron en Hawaii en os Estaus Unius y en Panamá.

Se tracta d'una cinta que ha recibiu bella nominación a bel premio, pero no a garra premio d'os premios cinematograficos mas conoixius u destacaus.

## Elenco

## Se veiga tamién
* Cine en 1958.
* Cintas de 1958.

## Referencias
Colechiata de Santa María la Mayor d'Abiego

A **colechiata de Santa María la Mayor d'Abiego** ye una colechiata, asinas como templo parroquial catolico situada en a localidat d'Abiego (Semontano de Balbastro, Uesca). Perteneixe a la diocesi de Uesca y l'arcipestrau de Semontano-Sobrarbe.

## Historia
En o vago que ocupa hue a colechiata i habió una mesquita y un castiello arabe que dimpués d'a suya conquista pasó a estar fortaleza cristiana. A construcción d'a ilesia romanica orichinal que se trobaba en iste puesto prencipió en o sieglo XI. D'ista primitiva ilesia encara quedan restas en os piez de l'actual edificio y en a torre, que teneba una función defensiva. L'edificio gotico se construyirá entre os anyos 1500 y 1525. En zaguerías d'ixe mesmo sieglo XVI l'arquitecto Chuan de Torón dirichió a construcción de l'abside, transepto y sagristía.

Ya en o sieglo XIX prencipió en 1881 una restauración d'as bovedas y en 1883 l'alongamiento d'o coro alto. En o primer cuarto d'o sieglo XX se i facioron mas obras pa ubrir a sagristía, baldosar o solero y sacar o pulpito de piedra que heba construyiu Chuan de Torón. S'eliminó tamién a pintura de l'interior.

En a Guerra Civil i habió danyos que suponioron a destrucción parcial d'os suyos biens inmuebles. A zaguera restauración de l'exterior de l'edificio se fació en l'anyo 1999, habilitando tamién l'acceso elevau d'a torre a la cambra medieval.

## Descripción

Ilesia de planta en cruz latina de 26,1 m de largaria. O transepto mide 19,2 m, puyando a nau principal dica os 9,6 m d'altaria, con una amplaria de 6,4 m. L'abside ye poligonal y tien cinco costaus.

O prencipal material emplegau en a suya construcción estió a piedra panal, estando emplegau tamién o ladriello en a galería superior d'arcos y en o cuerpo superior d'a torre.

A ilesia orichinal romanica d'o sieglo XI, sobre a que se troba l'actual edificio d'o sieglo XVI, yera una ilesia d'una unica nau cubierta con vuelta de canyón y abside semicircular, con una torre campanar fortificada y adosada a la iglesia en o costau de l'evanchelio. Se troban marcas de cantero en a zona de l'atrio.

En o suyo interior a ilesia ye cubierta por vuelta de crucería estrelada en toz os suyos trampos, que fue esviellada en 1880 dimpués d'un esvoldregamiento. I hai dos capiellas irregulars que no se troban situadas entre os contrafuertes.

L'acceso prencipal a l'edificio se fa por o costau d'a epistola. L'atrio y a portalada tardorrenacentista son posteriors a la obra de Chuan de Torón.

A suya torre ye de planta rectangular, estando os cuerpos inferiors de factura medieval, construyius en piedra picada. Os cuerpos superiors son d'o sieglo XVI, construyius en ladriello. A estructura ye rematada en finestrals de meyo punto, tamién d'o sieglo XVI. Ye una torre que en o suyo orichen se trobaba fortificada como puet deducir-se d'o suyo acceso elevau 3 m.

## Enlaces externos

*  En a pachina d'o SIPCA
*  En turismosomontano.es/
*  Ficha en gcatholic.org
Tributo d'as Tres Vacas

Se conoix con o nombre de **Tributo d'as Tres Vacas** a una ceremonia que se celebra anualment cada 13 de chulio en o puerto de La Pèira Sant Martin, que comunica las vals de Varetons en Biarn a lo norte y Roncal a lo sud en Navarra, y que consiste en a entrega de tres vacas por part d'os varetoneses en cumplimiento d'una sentencia arbitral dictada en l'anyo 1375 por l'alcalde d'Ansó y atros cinco ansotanos, y que remataba con as discrepancias entre roncaleses y varetoneses por l'acceso a las pasturas d'as montanyas de verano.

## A ceremonia
A ceremonia se celebra en a muga entre Navarra y lo Biarn, y consiste en a entrega por part d'os varetoneses de tres vacas, que han d'estar sanas y con deteminadas caracteristicas fisicas: animals de dos anyadas que no han de tener garra defecto ni lesión. L'alcalde d'Isaba, que preside la delegación roncalesa vestida con os traches tradicionals, demana a los varetoneses si son conformes con pagar o tributo, y istos li responden que sí, repetindo-se pregunta y respuesta tres vegadas. Inmediatament dimpués, un d'os varetoneses mete la suya man sobre la monchoya que actualment marca la muga substituyindo a l'antiga piedra de Sant Martín que da lo suyo nombre a lo puerto, y dencima d'a suya man un roncalés y mete la suya, succedendo-se las mans dica que toz os miembros de todas dos delegacions i han meso las suyas. O zaguero en meter a suya man ye l'alcalde d'Isaba, que pronuncia las palabras "Pax avant, pax avant, pax avant", que repiten os varetoneses.

Posteriorment, l'albeitar d'Isaba fa lo reconoiximiento d'o vacumen y dimpués de declarar-lo apto, s'entregan dos a Isaba y lo tercero se reparte rotativament entre Uztárroz, Urzainqui y Garde seguntes a secuencia Uztárroz, Urzainqui, Uztárroz y Garde. DE contino, l'alcalde d'Isaba sinya lo recibo d'as vacas y nombra a los cuatre  guardas que ixe anyo cudiarán d'os terrenos de pastura y lis pren churamento. A ceremonia remata con a redacción de l'acta que sinyan toz os representants.

Tradicionalment se celebra una mincha de chermandat, consistent en ternasco a lo chilindrón.
La Fúmiga

**La Fúmiga** ye un grupo de musica valenciano naixiu d'a ciudat d'Alchecira en l'anyo 2012, Formada por doce amigos, miembros d'a banda musical d'o suyo lugar, a formación prencipió versionando cancions d'Aspencat, La Gossa Sorda y Obrint Pas, creyando o suyo estilo propio posteriorment, barriando influyencias d'a musica de banda y de l'alternativa.

Iste grupo ye formau por instrumentos de viento y percusión propios d'as bandas de carrerra, a o estilo d'os grups balcanicos u as *[[brass band]]s* d'o centro d'Europa. Con ista instrumentación fan un repaso a o panorama musical en valenciano, con o ska, o punk y a musica latina como referents. Han actuau en festivals com o *[[Feslloc]]*, l**[[Aplec dels Ports]]'', o ''[[Festivern]]'' y o ''[[Viña Rock]]''. O suyo primer disco, ''Espremedors'', va dende o ska punk dica os sonius mas pop y latins, y conta con a colaboración de voces como as de [[Suu]], [[JazzWoman]] y [[Pupil·les]].

A primera canción d'o disco ''Espremedors'' ye ''Primera conjugació'', una canción que conta con a colaboración de [[Suu]], asinas como de [[Juliana Canet]] en o videoclip. A canción fue gravada en l**Atomic Studio* d'[[Ondara]] por [[Mark Dasousa]]. O vidioclip d'a canción s'estrenó l'[[11 d'aviento]] de [[2018]], como "[[single]]", ya que fue quitau antis que no lo fuese o disco. A canción se tanyió en vivo por primera vegada en a edición 2018-2019 d'o *Festivern*.

== Discografía ==
* *Espremedors* (2019, Halley Records)
* *Pròxima Parada* (2020, Halley Records)
* *Fotosíntesi* (2021, Halley Records)
* *Tot está per fer* (2024, Halley Records)

=== Singles ===
* *Sokatira* (2018, Halley Records)
* *Muixeranga* (2018, Halley Records)
* *Rumb a la Vall (amb el Diluvi i Lildami)* (2019)
* *Cançons d'amor (amb els Catarres)'' (2023)

## Referencias

## Vinclos externos
*  Pachina web oficial
Pino D'Angiò

**Giuseppe Chierchia**, conoixiu por o suyo nombre artistico de **Pino D'Angiò** (u a sobén en Aragón **Pino D'Angio**, sin accento), estió un cantautor, actor de voz y productor discografico italiano, naixiu de Pompeya (provincia de Nápols, Campania, Italia) o 14 d'agosto de 1952 y muerto lo 6 de chulio de 2024 en Roma (Ciudat metropolitana de Roma, Lazio, Italia).

Educau de nino en Canadá y en os Estaus Unius, estió activo en o mundo d'a musica dende finals d'os anyos 1970 dica la suya muerte, en cantando y componendo cancions de funk y musica disco (en o suyo subchenero d'o italo disco), estando muit conoixiu mas que mas por a suya canta *[[Ma quale idea]]* (*Pero cual idea*), una d'as cancions con presencia constant en as discotecas en primerías d'os anyos 1980.

## Discografía
### Discos

* 1984: *[[Una notte maledetta]]*, SGM Records.
* 1988: *[[Gente Si & Gente No]]*, Aspa.
* 1989: *[[Dancing In Jazz]]*, Carosello. 
* 1991: *[[STS - Siamo tutti stufi]]*, JBR.
* 1999: *[[I successi]]*, D.V. More Record.
* 1999: *[[Ma quale idea? e le altre storie]]*, Carosello.
* 2002: *[[Lettere a Federico Fellini]]*, Zetazero.

### Singles
* 1979: *[[È libero, scusi?/La bottega di Mefistole]]*, Ri-Fi Recxords.
* 1980: *[[Ma quale idea]] (Che idea)*, Ri-Fi Records.
* 1981: *[[Una notte da impazzire]]*, Ri-Fi Records.
* 1983: *[[Evelonpappa, Evelonmamma]]*, WEA.
* 1990: *[[The age of love]]*, Diki Records, G. Chierchia/B. Sanchioni - Voz: Karen Mulder

## Referencias

## Vinclos externos
* Pachina web oficial de Pino D'Angiò.
El Oso

**El Oso** ye un municipio espanyol d'a comunidat autonoma de Castiella y Leyón que se troba en a provincia d'Ávila. A suya población ye de 144 habitants (2022) en una superficie de 18,49 km² con una densidat de población de 8 hab/km².

## Referencias
Françoise Hardy

**Françoise Madeleine Hardy**, conoixida artisticament como **Françoise Hardy**, naixida de París (Isla de Francia, Francia) lo 17 de chinero de 1944 y muerta en Neuilly-sur-Seine (Altos d'o Sena, Francia) l'11 de chunio de 2024, estió una cantautora y actriz francesa activa en o mundo d'a musica (y dimpués d'o cine francés) dende primerías d'os anyos 1960 dica la suya muerte.

As suyas cancions reflexan mas que mas a malinconía por as decepcions en l'amor, en destacando una d'as suyas cancions mas conoixidas internacionalment, *[[Tous les garçons et les filles (canción)|Tous les garçons et les filles]]* (*Toz os mocez y mocetas*), incluyida en o suyo primer disco single, titulau igual que la canción (*[[Tous les garçons et les filles (disco)|Tous les garçons et les filles]]*) y estrenau en 1962. Tanimientres, a suya discografía inclui decenas de discos, beluns publicaus nomás que en Francia, d'atros nomás que en atros países y d'atros encara publicaus internacionalment, mesmo en Francia que fuera.

## Referencias

## Vinclos externos

* Web oficial de Françoise Hardy.
Robert Towne

**Robert Towne**, nombre artistico de **Robert Bertram Schwartz**, naixiu de Los Angeles (California, Estaus Unius) o 23 de noviembre de 1934 y muerto sn ixa mesma ciudat l'1 de chulio de 2024, estió un actor, director cinematografico y guionista estausunidense, activo en o cine estausunidense dende primerías d'os anyos 1960 dica la segunda metat d'os anyos 2010.

Como director y guionista, cal destacar a suya cinta *[[Tequila Sunrise (cinta)|Tequila Sunrise]]* (1988, con Mel Gibson, Michelle Pfeiffer, Kurt Russell y Raúl Juliá); como actor, as suyas interpretacions en cintas como *[[Last Woman on Earth]]* (1960, Roger Corman), u *[[Drive, He Said]]* (1971, Jack Nicholson), y como guionista, *[[Chinatown (cinta de 1974)|Chinatown]]* (1974, Roman Polanski, con Jack Nicholson, Faye Dunaway, John Hillerman, Perry Lopez, Burt Young y John Huston), *[[The Yakuza]]* (1974, con Robert Mitchum, Ken Takakura y Brian Keith), *[[Frantic (cinta)|Frantic]]* (1988, Roman Polanski, con Harrison Ford, Emmanuelle Seigner, Betty Buckley y Gérard Klein) u ** (1996, Brian De Palma, con Tom Cruise, Jon Voight, Henry Czerny, Emmanuelle Béart, Jean Reno, Ving Rhames, Kristin Scott Thomas y Vanessa Redgrave).

## Filmografía
### Actor

### Director

### Guionista

## Referencias

## Se veiga tamién
* Cintas con guión de Robert Towne.
* Cintas dirichidas por Robert Towne.

## Vinclos externos

*  Bill Cobbs en Internet Movie Database.
The Flame and the Arrow

***The Flame and the Arrow*** (títol orichinal en anglés, en aragonés ***A flama y la flecha***, estrenada en Aragón con o titol en castellano de ***El halcón y la flecha***, en aragonés ***O falcón y la flecha***) ye una cinta de l'anyo 1950 de cine d'aventuras de cine estausunidense dirichida por Jacques Tourneur seguntes un guión orichinal de Waldo Salt, con una banda sonora orichinal de Max Steiner, una dirección de fotografía d'Ernest Haller y una producción cinematografica de Harold Hecht y Frank Ross ta la productora cinematografica *[[Warner Bros.]]*. Conta con un elenco d'o cual en fan parte, en os suyoa papels principals, os actors Burt Lancaster, Virginia Mayo, Nick Cravat, Norman Lloyd, Robert Douglas, Robin Hughes, Victor Kilian, Francis Pierlot, Aline MacMahon, Frank Allenby, Gordon Gebert y Lynn Baggett.

En a Lombardía d'o sieglo XII, que alavez perteneixeba a lo Sacro Imperio Romano Chermanico, vive *Dardo Bartoli*, un "esprito libre", que ha decidiu levar a su fillo *Rudi* a la ciudat ta que conoixca a lo *conte Ulrich*, d'embotada *O falcón*. Iste ye con su sobrina, *lady Anne*, y con a suya amant, *Francesca*, que no ye atra que la esposa de *Dardo*, y iste aproveita ta amostrar a suya habilidat con l'arco en matar a un falcón de caza d'o conte, qui ta vengar-se odena lo secuestro d'o fillo de *Dardo*. *Ulrich* teneba planificau casar a su sobrina con o *marqués Alessandro de Granazia* ta asegurar a paz en a redolada, pero como iste se niega a pagar os elevaus impuestos que se li deseichen, *Ulrich* ordena lo suyo arresto y la incautación de todas as suyas propiedaz. Cuan *Dardo* lo libera en prebar de liberar a su fillo, decide unir-se a *Dardo*, que agora lidera una banda de bandius, y cuan tornan a dentrar en o castiello d'o conte nomás fan que levar-se a *lady Anne*, con a intención d'intercambiar-la con *Rudi*, pero lo conte secuestra a *Pietro Bartoli*, lo pai adoptivo de *Dardo*, y menaza de matar-lo si iste no s'entrega; cuan *Dardo* lo libera, *Ulrich* pilla a cinco habitants d'o lugar ta aforcar-los si *Dardo* no s'entrega, y iste finalment lo fa y ye (aparentment) aforcau publicament dabant de su fillo, que queda en mans d'o conte y de su mai infidel. Tanimientres, la muerte de *Dardo* no ha estau so que una trapaza y iste sigue vivo, y planifica cómo liberar a su fillo, encara que finalment o marqués l'ha traicionau.

A cinta s'ambienta a finals d'o sieglo XII en Lombardía y las suyas escenas se filmoron en Los Angeles y Simi Valley en California, amás d'en os *[[Warner Brothers Burbank Studios]]* en Burbank, tamién en California.

A cinta recibió dos nominacions a los Premios Oscar en a suya 23<sup>ena</sup> edición, a la Millor Fotografía en Color y a la Millor Banda Sonora Orichinal de Musical u Comedia, pero no consiguió lo premio en garra d'as dos categorías.

## Elenco

## Se veiga tamién
* Cine en 1950.
* Cintas de 1950.

## Referencias

## Vinclos externos
Robbers' Roost (cinta de 1955)

:*Iste articlo ye sobre una cinta de western estausunidense de l'anyo 1955; ta atros usos, se veiga *'Robbers' Roost** y **Robbers' Roost (cinta)***.

***Robbers' Roost*** (títol orichinal en [[Idioma anglés|anglés]], en [[Idioma aragonés|aragonés]] ***Gallinero de ladrons***, estrenada en [[Aragón]] con o títol en [[Idioma castellano|castellano]] de ***Nido de ladrones***, en aragonés ***Niedo de ladrons**') ye una cinta de cine estausunidense de cine de western de l'anyo 1955 dirichida por Sidney Salkow seguntes un guión adaptau por John O'Dea, Sidney Salkow y Maurice Geraghty (basau en a novela *[[Robbers' Roost (novela)|Robbers' Roost]]*, publicada por Zane Grey l'anyo 1932), con una banda sonora orichinal de Paul Dunlap, una dirección de fotografía de Jack Draper y una producción cinematografica a lo cudiau de Robert Goldstein y Leonard Goldstein ta la suya productora cinematografica *[[Goldstein-Jacks Productions]]*. L'elenco d'a cinta ye formau, en os suyos papels principals, por George Montgomery, Richard Boone, Sylvia Findley, Bruce Bennett, Peter Graves, Tony Romano, Warren Stevens, William Hopper, Stanley Clements y Leo Gordon, entre d'atros actors.

*Bull Herrick* ye lo propietario d'un rancho y amenista contractar a *[[cowboy]]s* ta lo treballo con o rabanyo en estar él invalido. Encara que sospeita que se tracta de ladrons de ganau, se veye obligau a contractar a dos hombres, *Hays* y *Heesman*, que en estar barallaus entre éls creye que se croixidarán l'uno a l'atro. Bien luego i plega en o rancho su chirmana, *Helen*, qui quiere que su chirmano marche con ella enta l'este a on bi ha buenos medicos ta qye miren de guarir-lo. *Tex* acaba de plegar en a ciudat y tamién dentra a treballar en o rancho, ganando-se l'amistat de *Bull*, a qui aconsella que cudie d'a suya chirmana, a qui se li pueden presentar prerendients molestos. *Hays* y *Heesman*, encara que barallaus, han acordau robar o vacumen y repartir-lo entre éls. *Tex* li aconsella a *Helen* que venda lo rabanyo de forma rapeda, ta privar de tener problemas, y ista marcha enta la ciudat ta buscar un comprador. Tanimientres, cuan plega en a ciudat troba un cartel con a imachen de *Tex*, un nombre, *Jim Wall*, y la mención de que ye buscau por asasinato, y en consecuencia desconfía d'él. Dimpués *Hays* roba todo lo cornamen y amás secuestra a *Helen*, y d'una man o "sheriff" y d'atra la banda de *Heesman* lo persiguen, y *Tex* consigue liberar a *Helen*, qui finalment conoix que n realidat *Tex/Jim Wall* nomás heba feito que disparar contra dos hombres que heban asasinau a su muller, y que feban parte d'a banda de *Hays*, a qui perseguiba dende alavez.

A cinta s'ambienta en bel momento indeterminau d'o sieglo XIX en o "Far West" y las suyas escenas se filmoron en o estau mexicano de Durango.

## Elenco

## Se veiga tamién
* Cine en 1955.
* Cintas de 1955.

## Referencias
Adidas

**Adidas** (estilizau **adidas**, con minúsclas, dende 1949) ye una empresa multinacional alemana fundada en 1949, con seu en Herzogenaurach, ciudat situada en Bavera. S'adedica a la fabricación de equipe deportivo y productos de moda (bolsos, camisas, reloches, lunetas, etc.). A empresa tamién ye patrocinadora d'eventos y feguras esportivas a livel mundial. Ye o primer mayor fabricant d'o sector en o mundo.

Os suyos ingresos superan os 14.534 millones de dólars estausunidenses y conta en a suya nomina con un total d'alto u baixo 60.000 emplegaus. A marca tien una valura de 6.800 millons de dólars estausunidenses, lo que la convierte en a segunda marca mas valuosa entre as corporacions esportivas dimpués de Nike.

## Adidas en Aragón
### Historia
A historia d'Adidas en Aragón prencipia en l'anyo 1969, cuan s'instala en Casp una fabrica de balons d'ista empresa. A elección d'a localidat baixoaragonesa como seu d'ista fabrica se debió a que o chefe d'a companyía, Horst Dassler –fillo d'o fundador Adolf Dassler–, descubrió en as suyas vacanzas en Alicant pilotas de fútbol fabricadas a man en a localidat zaragozana de Fabara y le'n facioron a-saber-lo goyo. Destaca a producción d'o *Tango España*, balón emplegau en a Copa Mundial de Fútbol de 1982 celebrada en Espanya.

Anyos dimpués a producción s'enampló a las cuerdas de raqueta. En l'anyo 1981 a marca alemana decide establir en Zaragoza a suya seu social y financiera en Espanya. A producción en a fabrica de Casp remató en l'anyo 1994, quedando as instalacions como central lochistica pa Espanya y Portugal.

As oficinas centrals d'Adidas en Zaragoza tienen en l'actualidat mas de 300 emplegaus que treballan en os sectors tecnolochico y financiero.

### Patrocinios
A marca Adidas ha patrocinau a diferents clubs esportivos y esportistas aragoneses en a suya historia. Entre os clubs y esportistas aragoneses que han estau vestius por Adidas se troban:
;Equipos
* Basket Zaragoza 2002
* Club Deportivo Teruel
* Real Zaragoza
* Sociedad Deportiva Tarazona

;Esportistas
* Alberto Belsué
* Alberto Zapater
* César Láinez
* Eliseo Martín

## Referencias
Pari e dispari

***Pari e dispari*** (títol orichinal en italiano, en aragonés ***Pars u senars***, estrenada en Aragón con o títol de ***Par-impar***) ye una cinta de cine de comedia d'acción estrenada l'anyo 1978 coproducida por o cine italiano y lo cine estausunidense, dirichida por Sergio Corbucci seguntes un guión orichinal de Mario Amendola y Bruno Corbucci, con una banda sonora orichinal de Guido De Angelis y Maurizio De Angelis, una dirección de fotografía de Luigi Kuveiller y una producción cinematografica de Vittorio Galiano ta las productoras *[[Derby Cinematografica]]* y *[[El Pico S.A.]]*. De l'elenco d'a cinta en fan parte, en os suyos papels principals, os actors Terence Hill, Bud Spencer, Jerry Lester, Luciano Catenacci, Marisa Laurito, Salvatore Borgese, Riccardo Pizzuti, Claudio Ruffini, Sergio Smacchi, Carlo Reali, Vincenzo Maggio, Woody Woodbury y Kim McKay.

*Johnny Firpo* ye un miembro d'o *[[United States Marine Corps]]* a qui li encomendan d'investigar un rete d'apuestas ilegals organizau por a Mafia en Miami. Como no conoixe prou os entrevivos d'as apuestas y d'o chuego, ha d'asociar-se con *Charlie Firpo*, un antigo chugador que agora ye cambionero y que amás, sin que denguno d'os dos no lo sepa, ye lo suyo chirmanastro. T'asegurar-se de que colabore, li roba lo cambión, pero en primeras tampoco no li conta lo que ye investigando.

A cinta s'ambienta en a suya epoca actual (1978) en Miami y bels atros puestos de Florida, y las suyas escena se filmoron en Fort Lauderdale, Miami y Pompano Beach en Florida.

Se tracta d'una cinta que ha recibiu bels premios y nominacions, encara que garra d'istos premios no perteneixe a denguno d'os premios cinematograficos mas conoixius u destacaus.

## Elenco

## Se veiga tamién
* Cine en 1978.
* Cintas de 1978.

## Referencias
Nati con la camicia

***Nati con la camicia*** (títol orichinal en italiano, en traducción literal en aragonés ***Naixius con camisa***, expresión italiana que significa ***Bienplacius***, estrenada en Aragón con o títol de ***Dos superesbirros***) ye una cinta estrenada l'anyo 1983 de cine de comedia d'acción coproducida por o cine italiano y lo cine estausunidense, dirichida por Enzo Barboni seguntes un guión orichinal de Marco Barboni, con una banda sonora orichinal de Franco Micalizzi, una dirección de fotografía de Ben McDermot y una producción cinematografica a lo cudiau de Josi W. Konski ta las productoras *[[El Pico S.A.]]* y *[[Laguna Productions]]*. Forman l'elenco d'a cinta, entre d'atros, os actors Terence Hill, Bud Spencer, Buffy Dee, David Huddleston, Riccardo Pizzuti, Faith Minton, Dan Rambo, Susan Teesdale, Dan Fitzgerald y Woody Woodbury.

*Roscoe Fraker* ye un ventrilocuo espedregacamins que conoix en una baralla en un bar en Miami a *Doug O'Riordan*, qui acaba de marchar d'a garchola o on yera cumplindo condena por haber fundiu un yate que l'heba molestau. En rematar a baralla, toz dos marchan en un cambión que roban inadvertidament, en pensar cadaguno d'éls que l'atro en ye lo cambionero. En un control de carretera d'a Policía se troban sin poder presentar os papels d'o vehiclo y los detienen, pero consiguen fuyir gracias a las habilidaz de *Roscoe* como venttrilocuo. Ta fuyir, marchan enta l'aeropuerto, a on se i fan pasar por dos personas que no han reculliu os suyos billez d'avión, *Steinberg* y *Mason*, pero lo que no saben ye que istas dos personas son espías d'a *[[Central Intelligence Agency]]* de camín enta una misión. En creyendo que son los achents, un atro achent lis entrega un maletín con un millón de dólars en puyar en l'avión. Fonalment los levan enta la seu d'a CIA ta entrevistar-se con o suyo chefe, *Tiger*, y iste lis encarga de fer-se pasar por dos texanos bien cabaleros con a misión de descubrir a un perigloso criminal que ha preparau un plan ta conseguir borrar d'a mente de toda la humanidat os numeros.

A cinta s'ambienta en a suya epoca actual (1983) en Miami (Florida, Estaus Unius) y las suyas escena se filmoron en Miami y Miami Beach en Florida.

## Elenco

## Se veiga tamién
* Cine en 1983.
* Cintas de 1983.

## Referencias
Departamento de Presidencia, Economía y Chusticia d'a Deputación Cheneral d'Aragón

**Departamento de Presidencia, Economía y Chusticia d'a Deputación Cheneral d'Aragón** puet fer referencia a tres departamentos d'a Deputación Cheneral d'Aragón que en bella lechislatura han estau unius:

* **[[Departamento de Presidencia d'a Deputación Cheneral d'Aragón]]**. 
* **[[Departamento d'Economía d'a Deputación Cheneral d'Aragón]]**.
* **[[Departamento de Chusticia d'a Deputación Cheneral d'Aragón]]**.
Javier Rincón Gimeno

**Javier Rincón Gimeno** (Zaragoza, 4 d'agosto de 1968) ye un arquitecto y politico aragonés. Ye consellero d'Agricultura, Ganadería y Alimentación d'o Gubierno d'Aragón dende chulio de 2004.

## Biografía
Arquitecto especialista en Urbanismo por a Escuela Tecnica Superior d'Arquitectura de Navarra, ha feito parti d'o Cuerpo de Funcionarios Superiors de l'Administración d'a Comunidat Autonoma d'Aragón dende l'anyo 1994. En istos anyos como funcionario publico ha ocupau diferents puestos en o Gubierno en ambitos como l'urbanismo y o turismo, estando titular d'a Chefatura d'o Servicio d'Infraestructuras Turisticas entre 1999 y 2023.

Tamién ha ocupau atros cargos como os de Chefe de Gabinet d'o Consellero d'Economía, Hicienda y Fomento d'o Gubierno d'Aragón (1997-1999) y Secretaire Cheneral Tecnico d'o Departamento d'Agricultura, Ganadería y Meyo Ambient d'o Gubierno d'Aragón (2011-2015).

Con l'arribada de Jorge Azcón a la presidencia d'o gubierno en 2023 ye nombrau Secretaire Cheneral Tecnico d'o Departamento de Hicienda y Administración Publica d'o Gubierno d'Aragón. Un anyo dimpués, o 12 de chulio de 2024, en o marco d'una restructuración d'o gubierno, ye nombrau consellero d'Agricultura, Ganadería y Alimentación.

## Referencias

## Vinclos externos
*  Biografía de Javier Rincón Gimeno en a pachina d'o Gubierno d'Aragón.
Ilesia de l'Asumpción de Nuestra Sinyora de Torreciella de Val Madriz

A **ilesia de Nuestra Sinyora de l'Asumpción de Torreciella de Val Madriz** ye una ilesia que se troba en o barrio de Torreciella de Val Madriz de Zaragoza (Comarca Central, Aragón).

## Historia

## Descripción
Se tracta d'un templo d'una sola nau formada por dos trampos con cabecera poligonal. En cadagún d'istos trampos s'ubren capiellas entre os contrafuertes. En l'exterior os estribos salen entre as capiellas laterals, marcando as ariestas d'a cabecera y flanqueyando vanos d'iluminación abocinaus con arco de meyo punto con un frontón curvo y un oculo superior.

A torre d'a ilesia ye situada a los pies, en o costau d'a epistola. Ye una torre de planta cuadrada con un cuerpo superior de ladriello con pares de vanos y remate de chapistel conico con cerclos resaltaus.

## Vinclos externos
*  En a pachina web d'o SIPCA
*  En campaners.com
*  Informe arquitectonico d'o Concello de Zaragoza
*  Ficha en gcatholic.org
Carpe diem

***Carpe diem*** ye parti d'a frase latina *carpe diem quam minimum credula postero* -literalment: "replega o día tasament confitata en o venient"-, sacada de una d'as *[[Odas (Horacio)|Odas]]* d'Horacio (65 aC-8 aC), con numbrosas traduccions posibles: "replega o día" (traducción literal), "espleita o present", "vive iste día",  "aproveita o día" u "aproveita l'inte". O poeta latino exhorta a la suya interlocutora Leuconoe a espleitar o placer que a vida li ufre en cada inte. En o contexto d'a decadencia d'o Imperio Romano, ista frase resumiba l'ideal horaciano -d'orichen estoico-epicurio- d'aproveitar o que bi'n ha de bueno en cada inte, ya que lo futuro ye incierto. Manimenos, ista frase se repite a ormino con o sentiu inexacto de convidar ta la vida goyosa y monguilana.

## Orichen
A frase se saca d'as *Odas* I, 11.8 d'Horacio. As *Odas* (en latín *Carmina*) -103 poemas replegaus en cuatre libros- s'adedicoron a o protector d'o poeta, Cayo Mecenas. Os tres primers libros se publicoron en o 23 aC y o cuatreno dimpués d'o 15 aC.

En a oda 11 -de ueito versos- d'o libro I, o poeta s'endreza enta Leuconoe -a mesacha "d'os pensamientos felalos"-, entre que ella se ye ocupando de calculos astronomicos -"os numers babilonicos"- ta saper si ellos vivirán muito tiempo. O consello dato per o poeta ye no alticamar-se si vivirán muito u poco, sino beber y espleitar o present, car l'esdevenidero ye incierto: *carpe diem*.
Ecala

**Ecala** (*Ekala* en basco) ye un lugar d'a comunidat autonoma de Navarra, en o termin municipal d'Améscua la Baixa, en a comarca de Tierra d'Estella Oriental y merindat d'Estella. Fa parte d'o partiu chudicial d'Estella.

A suya población ye de 37 habitants (2022).

## Cheografía
O lugar d'Ecala se troba situau a 633 metros d'altaria sobre lo livel d'a mar, a una distancia de 67 km d'a ciudat de Pamplona, la capital d'a Comunidat Foral de Navarra, y a lo canto d'a sierra de Lóquiz.

## Demografía

## Molimentos
* Ilesia de Sant Miguel Arcánchel d'Ecala, una ilesia d'o sieglo XIII, encara que muit esviellada en os sieglos XVI y XVII, adedicada a Sant Miguel Arcánchel.
* Ermita de Sant Tomás d'Ecala.

## Fiestas
A localidat d'Ecala celebra las suyas fiestas patronals o 29 de setiembre, en a honor de Sant Miguel Arcánchel.

## Vinclos externos

*  /  Información d'Ecala en a web d'o Gubierno de Navarra.
Ilesia de Nuestra Sinyora d'o Rocío de Zaragoza

A **ilesia de Nuestra Sinyora d'o Rocío de Zaragoza** ye una ilesia que se troba en Zaragoza (Comarca Central, Aragón). Perteneixe a l'arcipestrau de Sant Dominguito de Val. Ye situada en o barrio de la Bombarda.

## Descripción
Dende l'anyo 1978, a Casa d'Andalucía de Zaragoza organiza una romería anyal que recorre a ciudat dende l'Actur dica ista ilesia.

## Referencias

## Vinclos externos
*  Ficha en gcatholic.org
Ilesia de Santa Rafela María de Zaragoza

A **ilesia de Santa Rafela María de Zaragoza** ye una ilesia que se troba en Zaragoza (Comarca Central, Aragón). Perteneixe a l'arcipestrau de Sant Dominguito de Val.

## Historia
A parroquia se creya o 8 d'aviento de 1979 en una ilesia que yera propiedat d'as Relichiosas Esclavas d'o Sagrau Corazón de Chesús, que cedioron o suyo uso a l'achidiocesi de Zaragoza. Asinas a parroquia s'adedicó a santa Rafaela María Porras, fundadora d'ista congregación, que heba estau canonizada nomás dos anyos antis, en 1977.

## Descripción
Situada en o districto d'Oliver-Val de Fierro, o templo tien una superficie de 309,29 m² y un aforo de 250 personas posadas.

En l'interior, disenyau por l'arquitecto Román Magaña Morera, destacan as esculturas obra d'o prestichioso escultor almansense José Luís Sánchez Fernández. Os candeleros de piet son disenyaus por o escultor zamorano José Luis Alonso Coomonte y a pila baptismal, instalada en 2012, ye hecha en artesanía Aliaga, en a localidat zaragozana de Muel.

A cruz exenta de l'exterior ye obra de l'arquitecto José María Mateo Soteras (1999) y tien una altaria de ueito metros.

## Referencias

## Vinclos externos
*  Web oficial
*  Ficha en gcatholic.org
Echavarri

**Echavarri** (*Etxabarri * en basco), *Echávarri* en castellano) ye un lugar d'a comunidat autonoma de Navarra, en o termin municipal d'Allín, en a comarca de Tierra d'Estella Oriental y merindat d'Estella. Fa parte d'o partiu chudicial d'Estella.

A suya población ye de 69 habitants (2020).

## Cheografía
O lugar d'Echavarri se troba situau a 455 metros d'altaria sobre lo livel d'a mar.

## Demografía

## Molimentos
* Ilesia de l'Asumpción de Nuestra Sinyora d'Echavarri, una ilesia d'o sieglo XVI en estilo gotico tardano, con una torre-campanal con planta pentagonal.
* Ermita de Sant Miguel.
* Ermita de Sant Mamés.

## Fiestas patronals
O lugar d'Echavarri celebra las suyas fiestas patronals o 15 d'agosto, en a honor de Nuestra Sinyora de l'Asumpción.

## Vinclos externos

*  /  Información d'Echavarri en a web d'o Gubierno de Navarra.